# BÉKÉS MEGYEI ÖNKORMÁNYZATI HIVATAL

TITKÁRSÁGI ÉS JOGI OSZTÁLY

5601 Békéscsaba, Derkovits sor 2., Pf.: 118

Telefon: 66/441-355 Telefax: 66/441-593

**Előterjesztés**

**Békés Megye Képviselő-testülete 2010. június 25-i ülésére**

**Tárgy**: Javaslat Békés Megye Szociális Közalapítványa megszüntetésére

**Tisztelt Képviselő-testület!**

Az 1990-ben megalapított Békés Megye Szociális Alapítványát a Képviselő-testület 1996-ban alakította át a 107/1996. (V. 31.) KT. sz. határozatával az akkori jogi szabályozás követelményeinek megfelelően közalapítvánnyá a társadalmi együttérzés, összefogás és áldozatvállalás szervezett formájának erősítése érdekében. Békés Megye Szociális Közalapítványa (a továbbiakban: Közalapítvány) az alapító okirata szerint elsősorban az alábbi célok megvalósítására lett létrehozva:

1. A megye szociális szempontból hátrányos helyzetű lakosságának – egyéneknek és csoportoknak – a támogatása, esélyegyenlőségük javítása, kritikus élethelyzetekből való kikerülésük elősegítése.
2. A szociális célú beruházások, fejlesztések támogatása, a szektorsemlegesség elve alapján.
3. Az új szociálpolitikai eszközöket szélesítő megoldások felkarolása.

A Közalapítvány az elmúlt 14 éves működése során a törvényi előírásokat betartva, az alapító okiratban foglaltaknak megfelelően végezte a tevékenységét. Az elmúlt években forráshiány miatt akadozott a Közalapítvány támogatása, emellett az alapítvány működésével szemben támasztott követelmények oly mértékben megnőttek, hogy azokat a kis tőkével rendelkező szervezet nem tudja hatékonyan teljesíteni. A Közalapítvány 2008. és 2009. évi beszámolójában a Közalapítványi Tanács (Kuratórium) elnöke arról adott számot, hogy a Közalapítvány a rendelkezésére álló anyagi lehetőségek figyelembevételével ezekben az években is csak az első pontban meghatározott céljainak tudott eleget tenni.

Az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény (a továbbiakban: Törvény) hatálybalépésével egyidejűleg hatályát vesztette a Polgári Törvénykönyvről szóló 1959. évi IV. törvény (a továbbiakban: Ptk.) közalapítványokat szabályozó 74/G. §-a. Mindezek értelmében 2006. évi augusztus hó 24. napjától a megyei önkormányzat már nem hozhat létre közalapítványt sem, egyúttal a Törvény hatálybalépése előtt nyilvántartásba vett közalapítvány működésére a Ptk. alapítványra vonatkozó rendelkezéseit kell alkalmazni.

A Törvény 1. § (3)-(4) bekezdése szerint:

„(3) Ha törvény vagy önkormányzati rendelet eltérően nem rendelkezik, kötelező egy éven belül kezdeményezni a megszüntetést, ha a közalapítvány vagyonán belül az államháztartáson kívüli eredetű bevétel – így különösen: juttatás, adomány – aránya (a működés megkezdésének évét nem számítva) két éven át 80% alatti.

(4) A közalapítványt – az alapítványra vonatkozó rendelkezéseken túlmenően – a bíróság nemperes eljárásban akkor is megszűnteti, ha az alapító ezt arra hivatkozással kéri, hogy a közfeladat ellátásának biztosítása más módon vagy más szervezeti keretben hatékonyabban megvalósítható.”

A Közalapítvány alapító okiratának 8. Rész 2. pontja értelmében: „A megszűnéskor meglévő alapítványi vagyon az alapítót illeti meg, amely azt továbbra is csak szociális célra használhatja fel.”

Figyelembe véve az idézett jogszabályi kötelezettséget, az alapító okirat rendelkezését és a Közalapítvány működésével kapcsolatos körülményeket, javasoljuk a Közalapítvány megszüntetését, azzal, hogy a Hivatal legyen köteles a közalapítvány vagyonát – a hitelezők kielégítését követően – a megszűnt Közalapítvány céljához hasonló célra fordítani, és erről a nyilvánosságot megfelelően tájékoztatni.

Kérem a Képviselő-testületet, hogy az alábbi határozati javaslatot fogadja el.

**Határozati javaslat:**

Békés Megye Képviselő-testülete

1. mint alapító az államháztartásról szóló 1992. évi XXXVIII. törvény és az egyes kapcsolódó törvények módosításáról szóló 2006. évi LXV. törvény 1. § (3)-(4) bekezdései alapján kezdeményezi a Békés Megyei Bíróságon (Pk.60.143/1998) a Békés Megye Szociális Közalapítványa (a továbbiakban: Közalapítvány) megszüntetését, mivel a Közalapítvány által ellátott közfeladat más módon, más szervezeti keretek között hatékonyabban megvalósítható.
2. a megszűnő Közalapítvány alapító okiratban vállalt feladatainak ellátásáról a Békés Megyei Önkormányzati Hivatal (a továbbiakban: Hivatal) útján gondoskodik a továbbiakban.
3. felhatalmazza a Békés Megyei Főjegyzőt a Közalapítvány megszüntetésére irányuló bírósági eljárás megindításának a képviselő-testület nevében történő kezdeményezésére és az eljárásban az alapító képviseletére.
4. utasítja a Közalapítvány Közalapítványi Tanácsát (Kuratóriumát), hogy a megszűnés napjával, mint mérlegfordulónappal készítse el a számviteli törvény szerinti egyes egyéb szervezetek beszámolókészítési és könyvvezetési kötelezettségének sajátosságairól szóló 224/2000. (XII. 19.) Korm. rendelet 6. §-a szerinti beszámolóját.
5. a megszüntetést követően a Közalapítvány vagyo­nának számbavételére és a hitelezők kielégítésére - a va­gyon értéke erejéig -, valamint a jogutód nélkül megszűnő Közalapítvány iratainak jogszabály szerint kötelező őrzé­sére Hivatalát jelöli ki. A Hivatalt vezető megyei főjegyző gon­doskodik a hitelezők kielégítése után fennmaradó pénzva­gyonnak a Hivatal költségvetési előirányzatába történő átvezetéséről. A megszűnő Közalapítvány ingó vagyona is a Hivatalhoz kerül. A Hivatal a fennmaradó pénzvagyont egyéb bevételként számolja el és köteles azt a Közalapítvány alapító okiratában meghatározott célokhoz (szociális célú beruházások, fejlesztések támogatása) hasonló célokra fordítani.
6. utasítja Hivatalát, hogy a nyilvánosságot minderről közleményben, a záró munkálatokról és annak eredményéről a Képviselő-testületet jelentésben tájékoztassa.
7. köszönetét fejezi ki a Közalapítvány és a jogelőd alapítvány Közalapítványi Tanácsa (Kuratóriuma) és Felügyelő Bizottsága munkájában az elmúlt 20 évben közreműködő valamennyi tagnak közérdekű feladatvállalásukért.
8. Ezen határozat elfogadásával egyide­jűleg a Közalapítvány létrehozásáról szóló 107/1996. (V.31.) KT.sz határozat, valamint a Közalapítvány alapító okiratának módosí­tásáról szóló 149/1996. (IX.23.) KT. sz., a 157/1997. (X. 10.) KT. sz., a 114/1998. (IV. 24.) KT. sz., a 113/2002. (VI. 28.) [KT. sz](http://KT.sz)., valamint a 168/2007.(VI. 1.) [KT. sz](http://KT.sz). határozatok hatályukat vesztik.

Felelős: a 2., 3., és 5 és 6. pontban foglaltakért Dr. Dávid Sándor megyei főjegyző

a 4. pontban foglaltakért Szász Istvánné a Közalapítványi Tanács (Kuratórium) elnöke

Határidő: értelem szerint folyamatosan

Békéscsaba, 2010. június 17.

Dr. Pacsika György

     mb. osztályvezető